iOS 26.3 gør det nemmere at skifte til Android og åbner for flere smartwatches

Apple har sendt den første udviklerbeta af iOS 26.3 på gaden. Opdateringen er ikke stor, men den indeholder to markante ændringer, som begge handler om bedre samarbejde med ikke-Apple-enheder.

Den ene nyhed gør det nemmere at forlade iPhone. Den anden gør tredjeparts-smartwatches mere brugbare.

Ny indstilling: Overfør data til Android

Med iOS 26.3 får iPhone en ny “Overfør til Android”-funktion i Indstillinger. Den findes under Generelt > Overfør eller nulstil iPhone og guider brugeren gennem processen med at flytte data til en Android-telefon.

Apple oplyser, at apps, billeder, beskeder og telefonnummer kan overføres. Til gengæld følger sundhedsdata, Bluetooth-parringer og beskyttede elementer som låste noter ikke med.

Begge enheder skal køre den nyeste software, være forbundet til Wi-Fi og have Bluetooth slået til. Overførslen kan ske trådløst via en parringskode eller ved at scanne en QR-kode på Android-telefonen.

Funktionen er resultatet af et samarbejde mellem Apple og Google og er tilgængelig globalt. EU har allerede været ude og tage æren for ændringen med henvisning til Digital Markets Act. Det samme gælder i øvrigt for den anden store nyhed i opdateringen.

Notifikationer til tredjeparts-smartwatches

Den anden nyhed handler om notifikationer. iOS 26.3 introducerer en indstilling, der gør det muligt at videresende iPhone-notifikationer til smartwatches fra andre producenter end Apple.

Funktionen findes under Notifikationer i Indstillinger. Den virker dog kun med ét tilbehør ad gangen. Hvis den aktiveres, bliver notifikationer på Apple Watch slået fra.

Ændringen ser ud til at være endnu et skridt i retning af at leve op til EU’s krav om bedre interoperabilitet. Tidligere har Apple blandt andet åbnet iPhonens NFC-chip og tilladt alternative appbutikker i EU.

Små ændringer – med stor betydning

iOS 26.3 beta 1 indeholder kun disse to større nyheder. Om der kommer mere, før den endelige version lander, er endnu uklart. Næste større opdatering, iOS 26.4, ventes blandt andet at bringe de forsinkede “personal context”-funktioner til Siri.

iOS 26.3 gør det nemmere at skifte til Android og åbner for flere smartwatches